***Factorio*** er et dataspill utviklet av tjekkiske Wube Software. Spillet ble lansert som et crowdfunding-prosjekt i 2013, og spillet kom offisielt ut 14. august 2020 til Linux, Windows og macOS.  Senere ble det også lansert til Nintendo Switch i oktober 2022. 

I spillet krasjlander en enslig ingeniør på en fremmed planet og må ved bruk av ressursene som finnes der bygge en ny rakett. Spillet kan fortsette etter at historien er over, og det kan også spilles som et sandkassespill uten noe bestemt mål. Det finnes også forskjellige scenarioer, som er ment til å lære spilleren om de forskjellige aspektene ved spillet, som forsvar og ressursforvaltning. 

Spillet går ut på å bygge og administrere maskiner for å samle inn ressurser, som vann, stein, kull, jern og kobber. Ved hjelp av forskning kan man få mer avanserte maskiner og materialer, og ved bruk av transportbånd og innmatere, tog og flygende transportroboter, kan man bygge opp en transportlogistikk som gjør det mulig å automatisere prosesser med mange ledd. Spillet er i sanntid.

Kamp
----

Planeten har et dyreliv, og insektslignende dyr reagerer negativt på forurensning og blir både mer aggressive og sterkere som følge av utslipp fra spillerens maskiner. Spilleren kan bygge forsvarsverk med murer og kanontårn for å forsvare fabrikken sin, og kan også bygge kjøretøyer for å utforske og eventuelt angripe bolene til planetens dyreliv. Mer avanserte våpen kan forskes frem og brukes mot stadig sterkere fiender. 

Man kan også velge en fredelig verden der dyrene ikke angriper med mindre de blir direkte angrepet eller på andre måter skadet.

Flerspiller
-----------

En flerspillermodus gjør det mulig å spille sammen eller mot hverandre via lokalt nettverk eller internett. Spiller på samme server deler i utgangspunktet teknologi, men man kan ha flere lag mot hverandre der man deler innen laget.

Utvikling og mottagelse
-----------------------

Spillet ble godt mottatt allerede tidlig i "early-access" fasen.  I februar 2021 hadde Wube solgt over 2,5 millioner kopier av spillet, og i 2022 var det økt til 3,1 millioner.  Spillet ble rost av mange kritikere og ble fremhevet som et godt eksempel på hvordan early-access fungerer på sitt beste.  I 2022 ble det klart at utviklerne planla en utvidelse av spillet.

Referanser
----------

1. ↑   «Factorio for Nintendo Switch is now available!», verkets språk engelsk, utgitt 28. oktober 2022, besøkt 28. oktober 2022[Hentet fra Wikidata]
2. ↑  Froholt, Joachim (14. august 2020). «Nå er Factorio «ferdigutviklet»». *Spillhistorie.no*. Besøkt 23. desember 2022.
3. ↑  «Factorio for Nintendo Switch is now available!». *Factorio*. Besøkt 14. april 2023.
4. ↑  «Factorio». *www.pressfire.no*. Besøkt 23. desember 2022.
5. ↑  Meer, Alec (7. mars 2016). «Factorio: The End Of Management Games». *Rock, Paper, Shotgun* **(engelsk)**. Besøkt 23. desember 2022.
6. ↑  «Factorio is getting an expansion». *PCGamesN* **(engelsk)**. Besøkt 23. desember 2022.
7. ↑  «Factorio has passed 3.1 million sales in 6 years». *PCGamesN* **(engelsk)**. Besøkt 23. desember 2022.
8. ↑  published, Rick Lane (24. august 2020). «Factorio review». *pcgamer* **(engelsk)**. Besøkt 23. desember 2022.
9. ↑  «Factorio Is an Ambitious Game That Lives up to Its Intentions». *pastemagazine.com* **(engelsk)**. 21. august 2020. Besøkt 23. desember 2022.
10. ↑  «Factorio». *Metacritic* **(engelsk)**. Besøkt 23. desember 2022.
11. ↑  «Friday Facts #367 - Expansion news». *Factorio*. Besøkt 23. desember 2022.

Eksterne lenker
---------------

* (en) Offisielt nettsted Rediger på Wikidata

* (en) Offisiell blogg Rediger på Wikidata
* Factorio på Twitter Rediger på Wikidata

* (en) Factorio på YouTube Rediger på Wikidata

* Factorio på YouTube Rediger på Wikidata